སངས་རྒྱས་ཀྱི་སྤྱོད་པ་དང་མཛེས་དགའ་བོའི་སྙན་དངགས་གཉིས་སྤྱིར་བཏང་གཅེན་གཅུང་གཉིས་ཀྱི་རྣམ་ཐར་བརྗོད་བྱ་བྱས་པའི་སྙན་ངག་ཆེན་པོ་གཉིས་ཡིན་ཡང་།དེ་གཉིས་བར་དུ་འབྲེལ་བ་དམིགས་བསལ་བ་ཞིག་ཡོད་པ་ནི་དཔེར་ན།སངས་རྒྱས་ཀྱི་སྤྱོད་པ་ན་བུད་མེད་ཀྱིས་གེགས་བྱས་ཚུལ་ཤློ་ཀ་བརྒྱ་ལྷག་གིས་རྒྱས་པར་བརྗོད་འདུག་ལ།མཛེས་དགའ་བོའི་སྙན་དངགས་ནང་བུད་མེད་ཀྱིས་གེགས་བྱས་ཚུལ་ཤློ་ཀ་དྲུག་ཅུ་ལྷག་ཙམ་དུ་བསྡུས་ནས་བརྗོད་ཡོད།གཞན་ཡང་སངས་རྒྱས་ཀྱི་སྤྱོད་པ་ན་རྒྱལ་པོ་སྲས་གཙང་དང་དྲང་སྲོང་སེར་སྐྱའི་གནས་ལ་བསྔགས་པ་མདོར་བསྡུས་ཙམ་ལས་མེད་པ་དང་།མཛེས་དགའ་བོའི་སྙན་དངགས་སུ་དེ་དག་གི་བསྔགས་པ་ལེའུ་དང་པོ་དང་གཉིས་པར་རྒྱས་པར་བསྟན་པ་བཅས་ནི་ཕན་ཚུན་ཁ་སྐོང་གི་ཚུལ་དུ་མཛད་མིན་མི་ཤེས་མོད།གཤིབ་སྡུར་གྱི་སྒོ་ནས་དབྱེ་ཞིབ་བྱེད་དུས་ཕན་ཚུན་གྱི་བརྗོད་དོན་ལ་གཞོགས་འདེགས་ཀྱི་ནུས་པ་ཆེན་པོ་ཐོན་འདུག